Rådets konklusioner om betydningen af 5G for den europæiske økonomiog behovet for at afbøde de sikkerhedsrisici, der er forbundet med 5G

(2019/C 414/03)

RÅDET FOR DEN EUROPÆISKE UNION,

SOM HENVISER TIL 5G-NETS POTENTIALE FOR DEN EUROPÆISKE ØKONOMI, EU'S INDRE MARKED OG DE EUROPÆISKE BORGERE,

1. ANERKENDER, at 5G er en udvikling af 4G-nettene, og at 5G vil øge potentialet i leveringen af mobilnettjenester og samtidig åbne op for innovative forretningsmodeller og offentlige tjenester på tværs af flere sektorer samt andre muligheder for de europæiske borgere, teleoperatører, virksomheder, herunder SMV'er, den offentlige sektor og andre interessenter;

2. MINDER OM, at Unionen har udarbejdet en retlig ramme for tackling og afbødning af cybersikkerhedsrisici, der er forbundet med 5G, såsom Europa-Parlamentets og Rådets direktiv (EU) 2018/1972 af 11. december 2018 om oprettelse af en europæisk kodeks for elektronisk kommunikation (EECC) og Europa-Parlamentets og Rådets direktiv (EU) 2016/1148 af 6. juli 2016 om foranstaltninger, der skal sikre et højt fælles sikkerhedsniveau for net- og informationssystemer i hele Unionen (NIS-direktivet);

3. ANERKENDER behovet for at opfylde de ambitiøse mål i den 5G-handlingsplan, som Kommissionen vedtog i 2016, og ministererklæringen fra Tallinn om 5G samt den tilhørende køreplan, som medlemsstaterne blev enige om i 2017, der bygger på målene for gigabitsamfundet;

4. UNDERSTREGER, at 5G-net vil udgøre en del af en afgørende infrastruktur for driften og opretholdelsen af vitale samfundsmæssige og økonomiske funktioner og en lang række tjenesteydelser, som er afgørende for det indre markeds funktion, herunder dets digitale omstilling, og UNDERSTREGER i den forbindelse betydningen af europæisk teknologisk suverænitet, og af at fremme EU's tilgang til cybersikkerhed i fremtidige elektroniske kommunikationsnet globalt;

5. FREMHÆVER, at der er behov for at sikre en hurtig efterspørgselsbaseret udrulning af 5G-nettene, og at 5G er et vigtigt aktiv for den europæiske konkurrenceevne og bæredygtighed og en væsentlig katalysator for fremtidige digitale tjenester samt en prioritet for det europæiske indre marked; UNDERSTREGER i den forbindelse også betydningen af medlemsstaternes samarbejde om udbredelsen af 5G-net i grænseoverskridende områder mellem medlemsstaterne;

6. ANERKENDER, at der er behov for at øge offentlighedens kendskab til mulighederne ved 5G og styrke kompetencerne hos udviklere og forskellige brugergrupper, og at den offentlige sektor spiller en rolle med hensyn til at fremme udbredelsen af 5G ved at gå foran med et godt eksempel, og opfordrer alle relevante interessenter til at deltage i udvekslingen af oplysninger og erfaringer til støtte for en vellykket udrulning af 5G, herunder spørgsmål vedrørende måling af grænserne for elektromagnetiske felter (EMF);

7. OPFORDRER Kommissionen og medlemsstaterne til at træffe de nødvendige foranstaltninger til at gøre EU til et førende marked for etablering af 5G-net og udvikling af 5G-baserede løsninger, der fremmer vækst og innovation, forbedrer hverdagen for borgere og virksomheder, muliggør nye tjenester og applikationer samt skaber flere muligheder for samfundet som helhed inden for centrale sektorer og industrier såsom energi, sundhedspleje, landbrug, finans og mobilitet;

SOM HENVISER TIL UDFORDRINGERNE VED 5G-NET,

8. FREMHÆVER betydningen af at beskytte elektroniske kommunikationsnets og ‐tjenesters sikkerhed og robusthed, navnlig for så vidt angår 5G, på grundlag af en risikobaseret tilgang;

9. UNDERSTREGER, at mens etableringen af 5G-net skaber nye muligheder, gør de omfattende ændringer, som 5G-teknologierne vil medføre for net, enheder og applikationer, og de voksende sikkerhedsproblemer i forbindelse med 5G-nettenes integritet og tilgængelighed, foruden fortrolighed og privatlivets fred, det nødvendigt for EU og medlemsstaterne at lægge særlig vægt på at fremme cybersikkerheden i disse net og alle tjenester, der er afhængige af elektronisk kommunikation;

10. SER MED TILFREDSHED PÅ de igangværende fælles europæiske bestræbelser på at beskytte sikkerheden i forbindelse med 5G-nettene, der navnlig er baseret på Kommissionens henstilling om cybersikkerhed i forbindelse med 5G-net, og UNDERSTREGER betydningen af en koordineret tilgang og effektiv gennemførelse af henstillingen for at undgå opsplitning af det indre marked;

11. SER MED TILFREDSHED PÅ EU's koordinerede risikovurdering, der blev offentliggjort den 9. oktober 2019, som det første resultat, der fulgte af henstillingen;

12. UNDERSTREGER, at de teknologiske ændringer, som 5G medfører, vil øge den overordnede eksponering for angreb og kræve særligt fokus på den enkelte leverandørs risikoprofil;

13. UNDERSTREGER, at der foruden de tekniske risici, som er forbundet med cybersikkerheden i 5G-nettene, også bør tages højde for ikketekniske faktorer såsom den retlige og politiske ramme, som leverandører kan være underlagt i tredjelande;

14. BEKRÆFTER PÅ NY betydningen af, at medlemsstaterne overvejer behovet for at gøre brug af forskellige leverandører for at undgå eller begrænse en væsentlig afhængighed af en enkelt leverandør, da dette øger eksponeringen for konsekvenserne af et potentielt nedbrud hos denne leverandør;

15. FREMHÆVER betydningen af at vurdere de risici, der er forbundet med den indbyrdes afhængighed mellem 5G-net og andre kritiske offentlige og private systemer og tjenester.

HERAF FØLGER, AT RÅDET

16. FREMHÆVER, at en hurtig og sikker udrulning af 5G-net er afgørende for at styrke EU's konkurrenceevne og kræver en koordineret tilgang i EU, der ikke berører medlemsstaternes beføjelser i spørgsmål om udrulning af net og national sikkerhed;

17. UNDERSTREGER, at opbygningen af tillid til 5G-teknologier er fast forankret i EU's kerneværdier, f.eks. menneskerettigheder og grundlæggende frihedsrettigheder, retsstatsprincippet, beskyttelse af privatlivets fred, personoplysninger og intellektuel ejendom, i forpligtelsen til gennemsigtighed, pålidelighed og inklusion af alle interessenter og borgere samt i det styrkede internationale samarbejde;

18. UNDERSTREGER, at den stadig mere komplekse, indbyrdes forbundne og hurtigt skiftende teknologi kræver en omfattende tilgang og effektive og forholdsmæssige sikkerhedsforanstaltninger med fokus på sikkerhed og privatlivsbeskyttelse gennem design som integrerende dele af 5G-infrastruktur og ‐terminaludstyr;

19. UNDERSTREGER, at 5G og andre elektroniske kommunikationsnet i tilknytning hertil skal beskyttes løbende igennem hele deres livscyklus for at dække hele forsyningskæden og alt relevant udstyr;

20. UNDERSTREGER behovet for at tackle og afbøde potentielle udfordringer som følge af etableringen af 5G-net og ‐tjenester inden for retshåndhævelse, f.eks. lovlig aflytning;

21. ANERKENDER, at der er behov for at indføre solide fælles sikkerhedsstandarder og ‐foranstaltninger, som anerkender de internationale standardiseringsbestræbelser vedrørende 5G, for alle relevante fabrikanter, operatører af elektronisk kommunikation og udbydere af elektroniske kommunikationstjenester, og at nøglekomponenter såsom komponenter, der er kritiske for den nationale sikkerhed, kun kommer fra pålidelige parter;

22. STØTTER det arbejde, som Den Europæiske Unions Agentur for Cybersikkerhed (ENISA) løbende udfører vedrørende den europæiske ramme for cybersikkerhedscertificering, der er oprettet ved forordningen om cybersikkerhed, og som har potentiale til at øge niveauet af cybersikkerhed for IKT-produkter, ‐tjenester og ‐processer;

23. UNDERSTREGER, at mens standardisering og certificering nok vil kunne tackle visse sikkerhedsudfordringer i forbindelse med 5G-nettene, er der behov for yderligere sikkerhedsforanstaltninger for effektivt at afbøde risiciene;

24. SER MED TILFREDSHED PÅ Kommissionens igangværende forberedelse i samarbejde med medlemsstaterne og den private sektor af et strategisk europæisk partnerskab om intelligente netværk og tjenester under Horisont Europa, der har til formål at fremme investeringer, bevare og styrke konkurrenceevnen og styrke forskning, innovation og udvikling af sikre løsninger inden for og ud over 5G;

25. SER MED TILFREDSHED PÅ prioriteringen af cybersikkerhed i det foreslåede program for et digitalt Europa som et middel til at styrke EU's cybersikkerhedskapaciteter samt initiativet vedrørende grænseoverskridende 5G-TEN-T-korridorer i det foreslåede program Connecting Europe-faciliteten;